ྟགས་ན་ངོས་གཟུང་དུ་མེད་པ། དེ་ལས་འོད་འཕྲོས། རྩ་བརྒྱུད་ཀྱི་བླ་མ། དཀོན་མཆོག་གསུམ་གྱི་རང་བཞིན་ཡི་དམ་དང་མཁའ་འགྲོ། ཞིང་སྐྱོང་བའི་ཌཱ་ཀི་མ་དང་ཆོས་སྐྱོང་ཐམས་ཅད་བསྟིམ། རོ་སྙོམས་གསོལ་འདེབས་བྱས། སྐུ་ལས་ཡེ་ཤེས་ཀྱི་འོད་ཟེར་ག་བུར་ལྟ་བུ་འཕྲོས་པས་ལུས་ཐམས་ཅད་གང་། ཚད་པའི་ནད་ཐམས་ཅད་ཞི། ལུས་ངག་ཡིད་གསུམ་སྒྱུ་མ་ཙམ་དུ་སྦྱངས་པས། །ལྷ་དང་། སྔགས་དང་། ཏིང་ངེ་འཛིན་གྱི་རོལ་མོ་སད་པས་བླ་མ་ཉིད་དང་སྐལ་བ་མཉམ་པར་བལྟའོ། །དེ་བཞིན་གྲང་བའི་ནད་ལ། སྙིང་གར་བླ་མ་མེ་ཤེལ་གྱི་མཆོད་རྟེན། བད་ཀན་གྱི་ནད་ལ་ལྟེ་བར་གསེར་གྱི་མཆོད་རྟེན། འདུས་པའི་ནད་ལ་སྤྱི་བོར་རླུང་གི་མཆོད་རྟེན་བསྒོམས་ནས་སྤྲོ་བསྡུ་བྱའོ། །བདུན་པ་ནི། སྒྱིད་ལུག་ཞུམ་པའི་སེམས་སྤངས་ལ། །སྙོམས་ལས་ལེ་ལོར་མི་བཞག་པར། །སེང་གེ་ལྟ་བུར་སྤྱད་པར་བྱ། །འདིས་ནི་ཚིག་གཅིག་མ། ཚིག་བཞི་མ། ཚིག་དྲུག སྦས་པ་མིག་འབྱེད་རྣམས་བཤད་དེ། ཆོས་རྗེ་ཉིད་ཀྱི་གསུང་ལས་རྒྱས་པས་འདིར་མ་བྲིས་སོ། །འདིས་ནི་བྱེ་བྲག་གི་ནད་འདོན་ཐམས་ཅད་ཀྱང་བསྟན་པར་འདོད་དོ།། །།གསུམ་པ་ནི། བཅའ་བ་ལུས་ཀྱི་འཁྲུལ་འཁོར་ནི། པདྨ་ལྟ་བུའི་སྐྱིལ་ཀྲུང་གིས། །ཐམས་ཅད་མཉེ་ཞིང་སྟེང་གསུམ་བརྐྱང་། །མགོ་བོ་མཉེ་ཞིང་ཀྱོག་པ་དང་། །ལག་པ་བསྐོར་དང་རྒྱབ་ཏུ་བརྡུང་། །ལག་པ་གཅུད་ཅིང་གནས་དྲུག་བཅིང་། །རྒྱབ་ཏུ་བཀན་ཞིང་མདུན་དུ་བསྡུ། །རྒྱ་མཚོ་དཀྲུག་ཅིང་ཧབ་ཀྱིས་རྡེབ། །གཡས་དང་གཡོན་དུ་གཅུ་བ་དང་། །རྒོད་པའི་ལྡིང་ཐབས་ཚུལ་གྱིས་མཆོང་། །རྡོ་རྗེ་སྐྱིལ་ཀྲུང་ལ་གནས་ཏེ། །རི་བོ་བསྒུལ་ཞིང་བྱ་རྐང་བཟུང་། །མཐེ་བོང་འཐེན་ཞིང་སྲིན་ལག་བསྲང་། །ཀ་ར་ཎ་ཡི་སྦྱོར་བ་བྱ། །གཡས་བརྐྱང་གཡོན་པ་གཅུད་ལ་བོར། །གཡོན་བརྐྱང་གཡས་པ་གཅུད་ལ་བོར། །བྱ་རྨྱང་ཚུལ་གྱིས་གན་རྐྱལ་དང་། །ཁ་སྦུབ་གཡས་གཡོན་མཉམ་པ་དང་། །ས་ག་སྒྱིད་པའི་ནང་ཕྱོགས་ནས། །ཟླུམ་པོ་སྒྱིད་པའི་ཕྱི་ཕྱོགས་ནས། རོལ་པ་རྟིང་པ་སོག་ཁར་གཞག །གཞན་ཡང་རྒྱུག་དང་འདུར་དང་མཆོང་། །གཡས་དང་གཡོན་དུ་བསྐོར་བ་དང་། །མདུན་རྒྱབ་ལ་སོགས་རྡོ་རྗེའི་གར། །བླ་མའི་ཞལ་ལས་ཤེས་པར་བྱ། །ཞེས་བྱ་བ་དག་ནི་ཕྱག་ལེན་གྱིས་ཤེས་པར་བྱའོ།། །།གཉིས་པ་བྱེ་བྲག་སོ་སོའི་ནད་འདོན་ནི་འདི་དག་སྟེ། ལྷ་འདྲེའི་ནད་འདོན་ནི་མཛེ་ཕོ་རོ་སྙོམས། འབྱུང་བ་འཁྲུགས་པའི་ནད་འདོན་ནི་འབྱུང་ཆུང་རོ་སྙོམས། ཉོན་མོངས་དུག་གསུམ་གྱི་ནད་འདོན་ནི་བྱ་སྤུ་གནམ་འཐོར། ལུས་ངག་ཡིད་གསུམ་གྱི་ནད་འདོན་ནི་དགུ་ཕྲུགས་མ་དང་། ཡུལ་ཉེར་བཞིའི་ནད་འདོན། རྣམ་རྟོག་གི་ནད་འདོན་ནི་བཟློག་སྒོམ་སྤྲིངས་ཡིག་མས་བསྟན་ཏེ། ནད་ཐམས་ཅད་རྣམ་པར་རྟོག་པར་བསྡུས་ནས་དེ་མི་སྤོང་བར་ལམ་དུ་འཁྱེར་བས་རྣམ་རྟོག་ལམ་ཁྱེར། དེ་ཉིད་བཟློག་སྒོམ་གྱི་ལམ་དུ་བྱེད་པ་ཉོན་མོངས། དམིགས་པ་རྣོན་པོའི་ལྷ་སྔགས་རིག་པའི་བརྟུལ་ཞུགས་བསྐྱེད་པ་ལྷ་འདྲེ། ནད་བྱང་ཆུབ་ཀྱི་སེམས་སུ་སྦྱོང་པ་སྡུག་བསྔལ། ནད་རང་ཐོག་ཏུ་རོ་སྙོམས་པ་ན་ཚ། །འཁོར་བའི་རྫུན་ཕུགས་བཤིག་པས་འཆི་བ་ལམ་ཁྱེར་དུ་བཞག་པའོ།། །།གསུམ་པ་འཇུག་བསྡུ་བ་ནི། གཞི་ལྟ་བའི་གོ་ཆ། རྐྱེན་བླ་མའི་མོས་གུས། དམིགས་པ་རྣོན་པོའི་མཚོན་ཆ་གསུམ་ལ་སོགས་པར་བཤད་པ་དག་གོ། །།བཞི་པ་ཕྱོགས་ལས་རྣམ་པར་རྒྱལ་བའི་སྤྱོད་པ་ལ། ངོས་གཟུང་བས་མདོར་བསྟན། གཏན་ལ་ཕབ་པས་རྒྱས་པར་བཤད་པ་གཉིས་ལས། དང་པོ་ནི། བརྟུལ་ཞུགས་མཐའ་རུ་འཁྱོལ་པ་དང་། བརྟུལ་ཞུགས་ཀྱི་སྤྱོད་པས་རྟག་ཏུ་དེ་ཁོ་ན་ཉིད་ལ་རྩེ་གཅིག་ཏུ་མཉམ་པར་འཇོག་ནུས་པ་ནམ་ཐོབ་པའི་ཚེ། ཡང་ནི་ཕྱོས་ལས་རྣམ་རྒྱལ་བརྩམ། །སྤང་བྱ་མི་མཐུན་པའི་ཕྱོགས་ཐམས་ཅད་ལས་རྣམ་པར་རྒྱལ་བས་དང་། རང་བཞིན་ལས་འདའ་བ་མེད་པའི་ཚུལ་གྱིས་བགྲོད་པ་ཐམས་ཅད་ཀྱི་མཐར་ཐུག་པར་བྱེད་པའི་སྤྱོད་པ་ཡིན་པས་ཕྱོགས་ལས་རྣམ་རྒྱལ་གྱི་སྤྱོད་པ་ཞེས་བྱ་བ་དེ་བརྩམ་མོ། །སཾ་བུཊར། གྲུབ་པར་གྲགས་པ་མ་ལུས་པ། །ཞེས་མདོར་བསྟན་དང་། བྱང་ཆུབ་ལ་ནི་སེམས་བཞག་ནས། །ཕྱོགས་ལས་རྣམ་རྒྱལ་བརྩམ་པར་བྱ། །ཞེས་རྒྱས་པར་བཤད་པས་སོ།། །།གཉིས་པ་ལ། དངོས་གྲུབ་ཆེན་པོའི་ཉེ་རྒྱུ། དངོས་གྲུབ་གྲུབ་པའི་དུས། ཕྱག་རྒྱ་ཆེན་པོའི་དངོས་གྲུབ་དངོས་བཤད་པའོ། །དང་པོ་ནི། དཔལ་རྣམ་པར་སྣང་མཛད་ལ་སོགས་པ་རིགས་གང་གི་ཚུལ་དུ་འཚང་རྒྱ་བར་འདོད་པ་དེས་རིགས་རང་གི་ཕྱག་རྒྱ་བླངས་ལ། མེ་ཏོག་སོགས་པས་མཆོད་བྱས་ནས། །བསམ་གཏན་གནས་སུ་ལེགས་འདུག་སྟེ། །ལྷན་ཅིག་སྤྱོད་པ་དེ་དང་གཉིས་གང་འདོད་པའི་ལྷའི་རྣམ་པའི་སྤྲོ་བསྡུ་བྱེད་པ་རྒྱུ་རྡོ་རྗེ་འཛིན་པའོ། །ཕྱག་རྒྱར་ལྷན་ཅིག་རབ་ཞུགས་ནས། རྡོ་རྗེའི་སྦྱོར་བ་ཡང་དག་བརྩམ། །སྙོམས་པར་ཞུགས་པས་ཐབས་ཀྱི་རིགས་བདག་གི་ཁར་ཐིག་ལེའི་དྭངས་མ་མངོན་དུ་བྱས་པ་ཟླ་བ་མེ་ལོང་ལྟ་བུ། ཤེས་རབ་ཀྱི་རྩ་མཛེས་པའི་སྤྱི་བོར་རཀྟའི་དངས་མ་མངོན་དུ་བྱས་པ་ཉི་མ་མཉམ་པ་ཉིད། རྩ་རླུང་སེམས་བདེ་བ་ཐམས་ཅད་མ་འདྲེས་པ་ཡོངས་སུ་རྫོགས་པ་སོར་རྟོག གཅིག་ཏུ་འདྲེས་པ་བྱ་བ་ནན་ཏན། བཞི་པོ་ཡང་དག་པའི་མཐའ་ཆོས་ཉིད་དོན་གྱི་དབུ་མ་དེར་ཐིམ་ནས་གཙུག་ཏོར་མཆོག་གྲུབ་པའི་ཚེ་སྒྲིབ་པ་བག་ཆགས་དང་བཅས་པ་མ་ལུས་པ་གནས་གྱུར་པའི་སྐུ་དང་ཡེ་ཤེས་ཐམས་ཅད་མངོན་དུ་མཛད་པ་ཆོས་དབྱིངས་ཏེ། དེ་ལྟར་མངོན་པར་བྱང་ཆུབ་པ་ལྔའི་རིམ་པ་འདིས་ནི་ཕྱག་ཆེན་གྱི་དངོས་གྲུབ་ཐོབ་པར་འགྱུར་རོ། །དེ་ལྟར་སཾ་བུ་ཊར། ཐམས་ཅད་མཁྱེན་པས་གང་གང་གི །རིགས་ཀྱི་རབ་ཏུ་དབྱེ་བ་ལས། །ཕྱག་རྒྱ་གང་དང་གང་གསུངས་པ། །དེ་དང་དེ་ནི་ཆོ་གས་བླང་། །དེ་དང་དེ་ཉིད་ཀྱིས་ནི་བསྒྲུབ། །ཅེས་སོགས་དང་། གུར་ལས། དེ་ནས་གཞན་ཡང་བཤད་བྱ་སྟེ། །ཕྱག་རྒྱའི་དངོས་གྲུབ་སྒོམ་པ་སྟེ། །ཞེས་སོགས་ཀྱིས་སོ། །འདིར་ནི་མི་མོའི་ཕྱག་རྒྱ་བཟུང་ནས་སུ་ཞེས་གསུངས་པ་ནི་ཙོ་བོར་མཛད་པ་སྟེ། གཞན་དེ་ཉིད་དུ། རང་རིག་མཱ་མ་ཀཱིར་བྱས་ཏེ། །པདྨར་རྡོ་རྗེ་ཅན་བཅུག་ན། །དེས་ནི་དངོས་གྲུབ་བཅས་འགྱུར་ཏེ། །ཕྱག་རྒྱ་ཆེན་པོ་འདི་བསྒྲགས་སོ། །ཞེས་རང་རིག་ཡེ་ཤེས་ཀྱི་རང་གདངས། རྣམ་ཀུན་མཆོག་ལྡན་གྱི་སྟོང་ཉིད་དེ་ཉིད་ཡུམ་དུ་བྱས་ནས་འཁྱུད་པ་ལས་ཕྱག་ཆེན་གྱི་དངོས་གྲུབ་འགྲུབ་པར་གསུངས་པས། འཚང་རྒྱ་ཁའི་ཉེ་རྒྱུར་ངེས་པ་ཁོ་ནར་ལས་རྒྱ་དགོས་པའང་མ་ཡིན་ནོ། །གུར་དུ། དེ་ལ་འཁོར་ལོ་རབ་ཕྱེ་སྟེ། །མེ་ཏོག་སྤོས་ཀྱི་བརྒྱན་བྱས་ཏེ། །རྡོ་རྗེའི་གོམ་པ་རབ་བརྩམ་མོ། །ཞེས་སོགས་གསུངས་ལ། སཾ་བུ་ཊར་ཡང་། རྡོ་རྗེ་སློབ་དཔོན་དམ་ཚིག་གི །གྲུབ་རྟགས་ལག་ན་རྡོ་རྗེ་ཉོན། །དང་པོར་འཁོར་ལོ་ཆེན་པོ་ནི། །སྙིང་ག་ཡི་ནི་དཀྱིལ་འཁོར་དུ། །དེར་དྲི་མ་དང་བྲལ་བའི་སྤངས་པ་དང་། དེ་ཁོ་ན་ཉིད་མངོན་དུ་གྱུར་པའི་རྟོགས་པ་གཉིས་གང་ལ་གཉིས་སུ་མེད་པར་ལྡན་པས་དཀྱིལ་འཁོར་དུ་ཞུགས་པ་དང་། རང་གི་དབང་སོགས་ནི་ཆོས་ཐམས་ཅད་རང་གི་ངང་གིས་མངོན་པར་རྫོགས་པར་བྱང་ཆུབ་པར་མཁྱེན་པས་འབྲས་བུའི་དབང་རྒྱས་པར་ཐོབ་པའོ། །རང་གི་ནང་དུ་ཞུགས་པ་ཞེས་པ་དེ་ནས་ཆོས་ཐམས་ཅད་རྣམ་པ་ཐམས་ཅད་དུ་མངོན་པར་རྫོགས་པར་སངས་རྒྱས་པ་སྟེ་རིག་མའི་སྐྱེས་བུ་གྲུབ་པའི་སློབ་དཔོན་ཆེན་པོའི་གོ་འཕང་ཐོབ་པ་བྱའོ།། །།གཉིས་པ་ལ། ཚེ་འདིར་རིག་མའི་སྐྱེས་བུ་གྲུབ་ཚུལ། གཞན་དུ་འཆི་བ་ལམ་དུ་ཁྱེར་བ་མ་བུ་ངོ་སྤྲོད་པའི་གདམ་ངག་བཤད་པ་ལས། དང་པོ་ནི། རྡོ་རྗེ་ཉི་མ་ནུབ་ནས་ནི། །སྦྱོར་བ་འདི་ཉིད་རབ་བསམ་ན། །སྐྱ་རེངས་ཤར་བའི་དུས་སུ་ནི། །འགྲུབ་པར་འདི་ལ་ཐེ་ཚོམ་མེད། །སྲོད་ལ་བདུད་བཞི་བཅོམ་ནས་མཚན་གྱི་ཐུན་ཐ་རྫོགས། སྐྱ་རེངས་མ་ཤར་ཙམ་ལ་དཀར་ནག་གི་མཚམས་སུ་མངོན་པ་རྫོགས་པར་འཚང་རྒྱའོ། །ཉིན་གཉིས་གསུམ་བཞི་ལྔས་ངེས་པར། །འདི་ནི་གུར་ལས། ཉི་མ་གཅིག་གིས་འགྲུབ་འགྱུར་རམ། །ཆོ་གས་ཉི་མ་གཉིས་ནའམ། །ཉིན་གསུམ་རབ་ཏུ་སྦྱོར་བྱས་བསམ། །དེ་བཞིན་ཉི་མ་བཞི་ཡིས་སམ། །ཉིན་ལྔ་རབ་ཏུ་སྦྱར་བ་ཡི།། འགྲུབ་པར་འདི་ལ་ཐེ་ཚོམ་མེད། །ཅེས་གང་ཟག་གི་བརྩོན་པའི་སྟོབས་ལས་གསུངས་ལ། འདི་ནི་རྫོགས་པའི་རིམ་པའི་མཐའི་སྤྱོད་པའི་དབང་དུ་མཛད། ཞག་བདུན་ལྷ་ལྟ་བའི་སྦྱོར་བས་གནས་པར་བྱས་ཏེ། བདུན་པའི་ཐོ་རངས་འཚང་རྒྱ་བ་ནི་བསྐྱེད་པའི་རིམ་པའི་མཐའི་ལ་དགོངས་ཞེས་གསུངས་སོ།། །།གཉིས་པ་ལ། རབ་འོད་གསལ་དུ་འཕོ་བ་མངོན་དགའི་ས། །འབྲིང་སྒྱུ་ལུས་སུ་འཕོ་བ་དུས་ཀྱི་ས། ཐ་མ་བསྐྱེད་རིམ་ལ་འཕོ་བ་སྐྱེ་བ་འཛིན་པའི་ས་གསུམ་ལས། དང་པོ་ནི། གལ་ཏེ་འཕོ་རྒྱུར་རྣལ་འབྱོར་པ། །འཆི་བ་ཞེས་བྱ་རྣམ་རྟོག་སྟེ། །དགའ་བའི་གནས་སུ་ཁྲིད་པའོ། །འདི་ནི་ཁྲག་འཐུང་ཆེན་པོའི་བརྟུལ་ཞུགས་ཀྱི་སྤྱོད་པ་བྱེད་པ་དེ་ལ་དགོས་པ་མ་ཡིན། ཞི་བའི་བརྟུལ་ཞུགས་སྤྱོད་པ་འགའ་ཞིག་ལ་སྟེ། ཚེ་འདིར་འཚང་རྒྱ་བར་མ་ནུས་ལ། འོད་གསལ་གྱི་མེས་དངོས་པོར་འཛིན་པ་ཐམས་ཅད་བསྲེགས་པར་འཆི་དུས་སུ་བག་ཆགས་མི་འཇོག དེས་ཕྲ་བ་ཐིམ། འོད་གསལ་མངོན་དུ་གྱུར་པའི་རབ་ཏུ་དགའ་བའི་ས་ཐོབ་སྟེ་ཟུང་འཇུག་ཏུ་ལྡང་ངོ་། །གཉིས་པས་ནི། ཡང་ན་བདེ་བ་ཅན་དུ་སྐྱེ། གལ་ཏེ་རྣལ་འབྱོར་པས་འོད་གསལ་ཆོས་ཀྱི་སྐུ་མངོན་དུ་མ་བྱས་ཀྱང་བདག་བྱིན་གྱིས་རློབས་པས་བར་དོ་གཉིས་པའི་དུས་སུ་བློ་ཆོད་དུ་གྲོལ་ཏེ་དག་པའི་སྒྱུ་ལུས་ཀྱིས་བདེ་བ་ཅན་ལ་སོགས་པའི་ཞིང་མཆོག་ཏུ་ཕྱིན་ནས་འཕགས་པའི་ས་ཐོབ་པར་བྱེད་དོ།། གསུམ་པ་ནི། གང་འདོད་རིགས་སུའང་སྐྱེ་བར་འགྱུར། སྦྱངས་པ་ཤིན་ཏུ་དམན་ན་བསྐྱེད་པའི་རིམ་པ་བསྡུས་ཏེ། སྨོན་ལམ་གྱིས་མཚམས་སྦྱར་ཏེ་འཕོས་པས་གང་སྨོན་ལམ་བཏབ་པ་དེར་སྐྱེ་བར་འགྱུར་རོ།། གསུམ་པ་ནི། སྡིག་པ་ཀུན་ལས་རྣམ་གྲོལ་ཞིང་། །བསམ་པ་ཐམས་ཅད་རྫོགས་བྱེད་པ། །གཟུང་དང་འཛིན་པའི་སྒོམ་སྤངས་ཕྱིར། །ཕྱོགས་ཀུན་རྣམ་རྒྱལ་ཞེས་བྱར་བརྗོད། །རིག་མའི་སྐྱེས་བུ་གྲུབ་པ་ནི། །གང་དུའང་མི་འགྲོ། གང་དུའང་མི་གནས་སོ། །ཐོག་མ་དང་། མཐའ་མ་དང་། དབུས་དང་བྲལ་བ། གཉིས་སུ་མེད་པ། གནས་གསུམ་དུ་སྣང་བ། ཐམས་ཅད་སོན་པ། ཐམས་ཅད་མཁྱེན་པ། །ཐམས་ཅད་པ། ཐམས་ཅད་ཀྱི་དོན་ཐམས་ཅད། སེམས་ཅན་ཐམས་ཅད་ཀྱི་སེམས་ལ་གནས་པ། སྡིག་པ་ཐམས་ཅད་ལས་རྣམ་པར་གྲོལ་པ། ཡོན་ཏན་ཐམས་ཅད་ཀྱིས་བརྒྱན་པར་བྱས་པ། ཐམས་ཅད་དང་ལྡན་པ། ཞི་བ། མཉམ་པ་མེད་པ། རྟག་པར་བརྗོད་པ། མགོན་པོ། སྐྱོབ་པ། ཀུན་ཏུ་རྟོག་པ་སྤངས་པ། དབྱིབས་དང་ཁ་དོག་བྲལ་བ། རྒྱལ་བའི་ཡང་སྤྱོད་ཡུལ་མ་ཡིན་པ། རྒྱལ་པོར་ཕྱེད་པ་དཀའ་བའི་ཕྱིར་རོ། །ཉོན་མོངས་པའི་གདུང་བ་ལས་ཉེ་བར་གྲོལ་བའི་ཕྱིར་ཟླ་བ། དོགས་པ་མེད་པའི་ཕྱིར་སེངྒེ། གཏིང་དཔག་དཀའ་བའི་ཕྱིར་ཆུའི་ཕུང་པོ། དེ་ལྟར་དཔེ་སྣ་ཚོགས་ཀྱིས་རྣལ་འབྱོར་པ་རྣམས་ཀྱི་དཔེ་བྱའོ། །དེ་ཉིད་གཅིག་པུས་སེམས་ཅན་ཐམས་ཅད་ཀྱི་དོན་དུ་རྣམ་པར་རྟོག་པ་སྤངས་ཀྱང་རྨི་ལམ་ལྟ་བུར་སངས་རྒྱས་ཀྱི་རོལ་མོ་མཆོག་ཏུ་སྟོན་པར་མཛད་དོ། །གང་དུ་རིག་མའི་སྐྱེས་བུ་གྲུབ་པ་དེར་འདི་ལྟ་བུའི་ཕུན་སུམ་ཚོགས་པ་འབྱུང་སྟེ། ས་འདི་དག་དགའ་ཞིང་མགུ་ལ་རངས་པས་རྣམ་པ་དྲུག་ཏུ་གཡོས་ནས་བདུད་ཀྱི་གནས་སུ་ཆ་ལང་ལྟ་བུའི་སྒྲ་གྲགས་པ་དང་། ཕྱོགས་བཅུར་བསྐལ་པའི་མེ་ལྟ་བུའི་སྐར་མདའ་ལྟུང་བ་དང་། རྒྱ་མཚོ་ཆེན་པོ་འཁྲུགས་པའི་སྒྲ་དང་། ཐམས་ཅད་དུ་གནམ་རྡོ་ལྟུང་བ་དང་། དེ་ཉིད་དུ་བསྐལ་པ་མེའི་གཟུགས་ལྟ་བུའི་ཡེ་ཤེས་ཀྱི་སྣང་བ་འབར་བ་དང་། ཕྱག་རྒྱའི་སྐྱེ་གནས་ཀྱི་སྙིང་པོར་ཁམས་ཐམས་ཅད་སྣང་བ། ཁམས་གསུམ་གྱི་སྡེ་བརྒྱད་ཐམས་ཅད་དེར་འོངས་ནས་ཡང་དག་པར་དགའ་བས་བསྟོད་དེ་ལེགས་སོ་བརྗོད་ཅིང་། བསྒྲུབ་པར་བྱ་བའི་བསོད་ནམས་ཀྱི་ཁམས་གསུམ་དུ་སྐྱེས་པའི་མཆོད་པ་དེ་རྣམས་ཀྱིས་མཆོད་པར་བྱེད་དོ། །དཔལ་ལྡན་ནཱ་རོ་པ་ཆེན་པོའི་སྤྱོད་པ་ཆོས་ཀྱི་གླུ་རྫོགས་སོ།། །།བྷ་རི་རྣལ་འབྱོར་མ་ཞེས་བྱ་བ་ཡེ་ཤེས་ཀྱི་མཁའ་འགྲོ་མས་བསྒྱུར་ཞིང་ཞུས་པ། ཆོས་ཀྱི་རྗེས་མཁར་ཆུའི་བྲག་ནས་གཏེར་དུ་སྤྱན་དྲངས་པ་ཇི་ལྟ་བའོ།། །།རྒྱལ་བྱེད་ཚལ་དེར་རབ་བྱུང་ལོ། འདི་དོན་འབྱེད་དོ་སྙམ་སེམས་ནུབ། །ཤིན་ཏུ་འཇིགས་བཅས་ནམ་མཁའ་ནས། །གསང་སྔགས་མ་རྒྱུད་ཚིག་ཏུ་བཤད། །ཕ་རྒྱུད་ལམ་རིམ་ཁྲོམ་དུ་གཏོར། གཉིས་མེད་རྒྱུད་དོན་ཐང་མར་བརྡལ། མཁའ་འགྲོས་བཀའ་ཆད་ཅིས་མི་འབྱུང་། །ཟེར་རྨིས་སད་ནས་ཟླ་བའི་བར། །བཤོལ་ནས་གསོལ་བཏབ་རྨི་ལམ་དུ། སྒྱུ་མའི་གར་བསྒྱུར་རྗེ་བཙུན་གྱིས། རིང་བསྲེལ་མང་སྩལ་མཆོད་ཅིག་གསུང་། སྣང་བ་ཐོབ་ཤེས་འདི་སྦྱར་རོ། །ཨེ་མ་རྡོ་རྗེ་ཚིག་མཚོ་རེས། །བཤད་པའི་ཆུ་ཀླུང་བྱེ་བ་ཕབ། །མོས་གུས་སྒྱུར་བ་དཔག་མི་ནུས། །ཀུན་ཀྱང་འོ་མཚོ་འདིར་བདུད་རྩི། རང་སེམས་དུལ་བའི་སྣོད་ཀྱིས་འཐུངས། དེ་འདྲའི་སྐལ་བཟང་འཇིག་རྟེན་གྱིས། །ནམ་མཁའ་མ་ལུས་ཁྱབ་གྱུར་ནས། རྡོ་རྗེའི་ས་ཡང་དོག་བགྱིད་ཤོག །འབྱུང་བ་རོ་སྙོམས་ཀྱི་ལེགས་པར་བཤད་པ་ཟླ་འོད་ཀྱི་བཟུང་བས་མཆོག་ཏུ་བསྔགས་པར་འོས་པའི་གནས་སུ་གྱུར་པའི་རྣམ་བཤད་ཀུ་མུ་ཏ་ཞེས་བྱ་བ། དགེ་བའི་བཤེས་གཉེན་བྲག་དམར་བ་ཆེན་པོ་བྱམས་པ་རབ་བརྟན་གྱིས་བསྐུལ་བའི་ངོར། ཤཱཀྱའི་ལུང་རིགས་སྨྲ་བའི་ཚལ་དུ་ལྷག་པར་གཟེངས་མཐོ་བའི་པུཎྜ་རི་ཀ་དེས་སྦྱར་བ་ཐམས་ཅད་ཀྱང་གསང་སྔགས་ཀྱི་སྤྱོད་པ་རླབས་པོ་ཆེས་སྐལ་བ་དགེ་བར་གྱུར་ཅིག། །།